মুহাম্মদ ইব্রাহিম মীর শিয়ালকোটি
মুহাম্মদ ইব্রাহিম মীর শিয়ালকোটি (উর্দু: محمد ابراہیم میر سیالکوٹی‎‎  ; ১৮৭৪ খ্রি – ১২ জানুয়ারী ১৯৫৬ খ্রি, ১২৯১ হিজরি - ২৫ জুমাদা আল-আউয়াল ১৩৭৫ হিজরি ইব্রাহিম মীর শিয়ালকোটি নামেও পরিচিত), ছিলেন একজন ইসলামী পন্ডিত, ইতিহাসবিদ, সাংবাদিক, লেখক এবং তেহরিক-ই-পাকিস্তানের কর্মী। তিনি তাফসির (কুরআনের ব্যাখ্যা) এবং ফকীহ (আইনশাস্ত্র) বিষয়েও বিশেষজ্ঞ ছিলেন। এছাড়া তিনি বেশ কয়েকটি বইও লিখেন। শিয়ালকোটিকে মুহাম্মদ আলী জিন্নাহ ও সানাউল্লাহ অমৃতসারীর অন্যতম সহচর হিসেবে বিবেচনা করা হয়। ১৯৪৫ সালে, জমিয়ত উলামায়ে ইসলাম নামে একটি দল প্রতিষ্ঠিত হয়। এটির সভাপতি ছিলেন শাব্বির আহমদ উসমানী এবং সহ-সভাপতি ছিলেন শিয়ালকোটি। কলকাতায় প্রথম সভা অনুষ্ঠিত হয়। উসমানী অসুস্থতার কারণে এই সভায় উপস্থিত হতে না পারায় তখন শিয়ালকোটির সভাপতিত্বে বৈঠকটি অনুষ্ঠিত হয়। মীর শিয়ালকোটি মির্জা গোলাম আহমদ এবং প্রথম দিকের আহমদিয়া আন্দোলনের একজন প্রধান বিরোধী ছিলেন এবং কাদিয়ানিয়াতকে প্রত্যাখ্যান করে তিনি বেশ কয়েকটি বইও লিখেন। মীর শিয়ালকোটি সর্বভারতীয় মুসলিম লীগের অন্যতম প্রতিষ্ঠাতা সদস্য ছিলেন।